Irati Astondoa

Irati Astondoa Zuluaga (Zeanuri, Bizkaia, 1991ko apirilaren 16a) herri kirolaria da. Aizkoran, Banakako Urrezko Aizkolarien txapela lortu zuen 2020an eta 2022an; segan, Euskal Herriko txapelduna izan zen 23 urte azpikoetan 2011n eta Europako txapelketetan parte hartu du eta Arkaitz Aranarekin batera, Harriti emakumeen giza proba taldea sortu zuen 2013n.

Plaza askotan ibilia da Astondoa; batez ere aizkoran, segan eta trontzan, baina baita bertsotan ere.

Haur Hezkuntzako goi mailako zikloa eginda, haur hezitzailea da lanbidez.

Bizitza 
Zeanuriko Uribe auzoko Iturtza baserrian, aitak erakutsita, herri kirol guztiak probatu zituen umetan Irati Astondoak. Bere aita, Pabi Astondoa, segan munduko txapelduna ere izandakoa, plazaz plaza ibiltzen zen, eta berarekin joaten zen Irati, bost urte zituenetik; aitak trontzan edo segan egin bitartean, hari begira.

Kirolari ibilbidea 
Trontzan eta segan 14 urterekin hasi zen eta 15ekin jokatu zuen bere lehenengo trontza txapelketa Areatzako Esti Etxebarriarekin batera, honen beste bi ahizpen kontra. Hurrengo urteetan, segan eta trontzan Bizkaiko, Euskal Herriko eta Europako txapelketetan parte hartu zuen.

Segan 15 urterekin hasi zen, Almitza sega elkarteari esker. Sei aldiz hartu du parte Europako sega txapelketan. Hiru aldiz  jokatu du Euskal Herriko emakumeen sega  txapelketa eta hiruetan bigarren postuan sailkatu zen. Apustu bi jokatu ditu Joakin Garmendia eta Alatzne Etxaburuaren aurka.

2013an, bere lehengusu Igor Astondoarekin Bizkaiko Trontza Txapelketa Mistoa irabazi zuen.

Bitartean, bertsolaritzan era aritzen zen. Bederatzi urterekin hasi zen Bizkaiko eskolarteko txapelketetan eta BBK sariketetan parte hartzen. 2010, 2012 eta 2014an Arratiako txapelketan hartu zuen parte.

2014an, Harriti giza-proba emakumeen taldea sortu zuen Arkaitz Aranarekin batera, Gure Esku Dago ekitaldirako. Han ibili zen tiralari 2018an utzi zuen arte. Gaur egun ere martxan jarraitzen du Harriti taldeak.

Harriti taldea sortu zen urte berean, hartu zuen Astondoak lehenengoz aizkora apustua jokatzeko. Harrezkeroztik aizkora txapelketa guztietan hartu du parte. Txapelak lortzen 2019an hasi zen, Iruñean Bost Kirol txapelketa pentatloian eta Muruetan Oinbiko Txapelketan, Euskal Herriko txapeldunorde ere izan zan urte horretan. 2020an, lortuko zuen Azpeitian bere txapelik garrantzitsuena, Banakako Urrezko Aizkora.

Kirol lorpenak

Aizkora 
 2020 Banakako Urrezko Aizkolaria
 2019 Bost Kirol txapelketa pentatloia
 2019 Oinbiko Txapelketa Muruetan
 2022 Urrezko Binakako Aizkolari Txapelketan azpitxapelduna
 2022 Urrezko Aizkolarien banakako Txapelketan Txapeldun. Arespalditzan (Araba).
 2022 Ramon Latasa saria

Sega 
 2011 Euskal Herriko txapelduna 23 urte azpikoetan

Trontza 
 2013 Bizkaiko Trontza Txapelketa Mistoa Igor Astondoarekin

Erreferentziak

Kanpo estekak 

 Irati Astondoari elkarrista: Aizkorak dizkit ezagutaraziko festak Berria, 2022.07.28

Zeanuritarrak
Herri kirolariak
Bizkaiko bertsolariak
Emakume kirolariak
Emakume bertsolariak